## Pravilnik o dostupnosti podataka o ekonomičnosti potrošnje goriva i emisiji CO2 novih osobnih automobila

### NN 120/2007 (21.11.2007.), Pravilnik o dostupnosti podataka o ekonomičnosti potrošnje goriva i emisiji CO2 novih osobnih automobila

# MINISTARSTVO ZAŠTITE OKOLIŠA, PROSTORNOG UREĐENJA I GRADITELJSTVA

**3471**

Na temelju članka 177. stavka 6. Zakona o zaštiti okoliša (»Narodne novine«,
broj 110/2007), ministrica zaštite okoliša, prostornog uređenja i graditeljstva
donosi

## PRAVILNIK

### O DOSTUPNOSTI PODATAKA O EKONOMIČNOSTI POTROŠNJE GORIVA I EMISIJI CO NOVIH OSOBNIH AUTOMOBILA

I. OPĆE ODREDBE

Članak 1.

Ovim se Pravilnikom propisuju sadržaj podataka i način informiranja potrošača o
ekonomičnosti potrošnje goriva i emisiji CO2 novih osobnih automobila koji su
stavljeni na tržište u Republici Hrvatskoj radi prodaje ili davanja u leasing,
te sadržaj i način izrade vodiča o ekonomičnosti potrošnje goriva i emisiji CO2.

Članak 2.

Pojedini pojmovi u smislu ovoga Pravilnika imaju sljedeća značenja:
– *osobni automobil* je motorno vozilo kategorije M1 sukladno propisima o
homologaciji vozila u Republici Hrvatskoj;
– *novi osobni automobil* je bilo koji osobni automobil koji prethodno nije bio
prodavan osobi koja ga kupuje u svrhu drukčiju od prodaje ili dobavljanja;
– *potvrda o sukladnosti vozila* je pisana izjava proizvođača ili njegovog
ovlaštenog predstavnika izdana na temelju certifikata o homologaciji vozila koji
glasi na njegovo ime, kojom se (korisniku) jamči sukladnost vozila s tipom
vozila homologiranim u Republici Hrvatskoj, a navedena je u Prilogu IX.
Pravilnika o homologaciji tipa vozila (»Narodne novine«, broj 115/2004);
– *prodajno mjesto* je zatvoreni ili otvoreni prostor u kojem su novi osobni
automobili izloženi ili ponuđeni na prodaju ili na leasing. Prodajna mjesta su i
sajamske priredbe i javne prezentacije na kojima se novi osobni automobili javno
predstavljaju;
– *službena potrošnja goriva i službena specifična emisija CO2 za pojedini osobni
automobil* su podaci potvrđeni u postupku homologacije sukladno propisima o
homologaciji, navedeni u Prilogu VIII. Pravilnika o homologaciji tipa vozila
(»Narodne novine«, broj 115/2004), a priloženi certifikatu o homologaciji vozila
ili potvrdi o sukladnosti pregledanog vozila;
– *oznaka ekonomičnosti potrošnje goriva* je oznaka koja sadrži podatke za
potrošače o službenoj potrošnji goriva i službenoj specifičnoj emisiji CO*2*
osobnih automobila na koji se oznaka odnosi;
– *vodič o ekonomičnosti potrošnje goriva i emisiji CO2* je zbirka podataka o
službenoj potrošnji goriva i slubenim specifičnim emisijama CO2 za svaki model
dostupan na tržištu novih osobnih automobila;
– *promotivna literatura* je svaki tiskani materijal koji se koristi pri prodaji,
oglašavanju i promidžbi osobnih automobila u javnosti, a obuhvaća tehničke
priručnike, brošure, oglase u novinama, časopisima i specijaliziranom tisku te
plakate;
– *marka automobila* je trgovački opis marke i tipa osobnog automobila i, ako je
moguće, varijante i izvedbe;
– *model* je trgovački opis marke i tipa osobnog automobila i, ako je moguće,
varijante i izvedbe;
– *tip, varijanta i izvedba* su različita vozila određene marke koja deklarira
proizvođač kako je navedeno u Prilogu II. B Pravilnika o homologaciji tipa
vozila (»Narodne novine«, broj 115/2004), a koja su jedinstveno određena
alfanumeričkim znakovima za tip, varijantu i izvedbu;
– *dobavljač osobnog automobila (u daljnjem tekstu: dobavljač)* je proizvođač ili
njegov ovlašteni predstavnik sa sjedištem u Republici Hrvatskoj, ili druga
fizička ili pravna osoba koja osobne automobile uvozi i/ili stavlja na tržište u
Republici Hrvatskoj;
– *prodavač osobnog automobila (u daljnjem tekstu: prodavač)* je osoba koja nove
osobne automobile prodaje odnosno daje u leasing krajnjem korisniku.

II. OZNAKA EKONOMIČNOSTI POTROŠNJE GORIVA I EMISIJE CO2

Članak 3.

(1) Dobavljač je dužan za svaki model novog osobnog automobila koji stavlja na
tržište u Republici Hrvatskoj radi prodaje ili davanja u leasing izraditi oznaku
ekonomičnosti potrošnje goriva i emisije CO2.
(2) Oznaka iz stavka 1. ovog članka sadrži sljedeće:
1. model osobnog automobila: marka, tip, varijanta ili izvedba modela i vrstu
motornog goriva;
2. brojčanu vrijednost službene potrošnje goriva, izraženu u litrama na 100
kilometara (l/100 km) ili kubičnim metrima na 100 kilometara (m3/100 km) i
zaokruženu s točnošću od jednog decimalnog mjesta;
3. brojčanu vrijednost službene specifične emisije CO2, izraženu u gramima po
kilometru (g/km) i zaokruženu na najbliži cijeli broj;
4. tekst koji glasi:
»Vodič o ekonomičnosti potrošnje goriva i emisiji CO2 koji sadržava podatke za
sve modele novih osobnih automobila dostupan je bez naknade na svim prodajnim
mjestima«;
»Pored učinkovitosti goriva automobila, način vožnje i drugi čimbenici
netehničke prirode utječu na potrošnju goriva i emisiju CO2 osobnog automobila.
CO2 je glavni staklenički plin odgovoran za globalno zatopljenje.«
(3) Oznaka iz stavka 1. ovoga članka mora biti izrađena u veličini 297 mm x 210
mm (A4) na podlozi bijele boje. Tekstualni dio mora biti jasan, pregledan i crne
boje.
(4) Grafički prikaz oznake iz stavka 1. ovog članka dan je u Prilogu I.

Članak 4.

(1) Oznaku iz članka 3. ovoga Pravilnika prodavač je dužan vidljivo istaknuti na
prodajnom mjestu na svaki model odnosno u neposrednoj blizini svakog modela
novog osobnog automobila koji je izložen radi prodaje ili davanja u leasing.
(2) Ukoliko prodavač nije dobavljač, dužan je oznaku iz članka 3. ovoga
Pravilnika pribaviti od dobavljača.

III. VODIČ O EKONOMIČNOSTI POTROŠNJE GORIVA I EMISIJE CO2
Članak 5.

Vodič o ekonomičnosti potrošnje goriva i emisije CO2 sadrži sljedeće:
1. popis svih modela novih osobnih automobila koji su u tekućoj godini dostupni
za kupovinu na tržištu u Republici Hrvatskoj, sastavljen abecednim redoslijedom
marki automobila;
2. za svaki model naveden u vodiču: vrsta motornog goriva, brojčana vrijednost
službene potrošnje goriva izražena u litrama na 100 kilometara (l/100 km) ili
kubičnim metrima na 100 kilometara (m3/100 km) i zaokružena s točnošću od jednog
decimalnog mjesta, te brojčana vrijednost službene specifične emisije CO2
izražena u gramima po kilometru (g/km) i zaokružena na najbliži cijeli broj;
3. istaknut popis deset modela novih osobnih automobila koji se odlikuju
najekonomičnijom potrošnjom goriva, poredanih po rastućim vrijednostima službene
specifične emisije CO2 za svaku vrstu motornog goriva posebno. Ovaj popis mora
sadržavati model, brojčanu vrijednost službene potrošnje goriva i službene
specifične emisije CO2;
4. savjet vozačima o tomu da pravilno korištenje i redovito održavanje osobnog
automobila te vozačke navike, primjerice: izbjegavanje agresivne vožnje, vožnja
pri manjoj brzini, anticipirano kočenje, odgovarajući tlak u gumama, skraćivanje
vremena rada motora u praznom hodu, izbjegavanje opterećivanja prekomjernim
teretom, poboljšavaju potrošnju goriva i smanjuju emisiju CO2 njihovih osobnih
automobila;
5. pojašnjenje učinaka emisija stakleničkih plinova i doprinosa emisija iz
motornih vozila na moguće klimatske promjene, kao i upućivanja potrošača na
mogućnost odabira korištenja drugačijih vrsta motornih goriva, s opisom njihova
utjecaja na okoliš na osnovi najnovijih znanstvenih spoznaja i zahtjeva
zakonodavstva;
6. na razini Europske unije utvrđeni cilj prosječne emisije CO2 iz novih osobnih
automobila i datum do kojega taj cilj treba postići;
7. uputu o dostupnosti vodiča o ekonomičnosti potrošnje goriva i emisiji CO2
Europske komisije na Internetu.

Članak 6.

(1) Dobavljač je radi izrade vodiča iz članka 5. ovoga Pravilnika dužan
najkasnije do 1. veljače tekuće godine središnjem tijelu držav­ne uprave
nadležnom za sigurnost prometa na cestama dostaviti sljedeće podatke:
1. modele novih osobnih automobila za koje je poznato ili se očekuje da će u
tekućoj godini biti stavljeni na tržište u Republici Hrvatskoj radi prodaje ili
davanja u leasing;
2. podjelu na tipove, varijante i izvedbe novih osobnih automobila koji se
namjeravaju u tekućoj godini staviti na tržište u Republici Hrvatskoj radi
prodaje ili davanja u leasing;
3. za svaki tip, varijantu i izvedbu podatke o službenoj potrošnji goriva i
službenoj specifičnoj emisiji CO2.
(2) Središnje tijelo državne uprave nadležno za sigurnost prometa na cestama
izrađuje vodič iz članka 5. ovoga Pravilnika jedanput godišnje, najkasnije do
31. ožujka tekuće godine.
(3) Središnje tijelo državne uprave nadležno za sigurnost prometa na cestama
dostavlja vodič iz članka 5. ovoga Pravilnika dobavljačima u traženom broju i po
cijeni koja ne smije premašiti troškove izrade vodiča.

Članak 7.

(1) Prodavač je na prodajnom mjestu dužan bez naknade pružiti potrošačima zadnje
izdanje vodiča iz članka 5. ovoga Pravilnika.
(2) Prodavač koji nije dobavljač, dužan je dovoljan broj primjeraka vodiča iz
članka 5. ovoga Pravilnika pribaviti od dobavljača.
(3) Prodavač mora osigurati da je vodič ekonomičnosti potrošnje goriva i emisije
CO2 novih osobnih automobila dostupan potrošačima u roku od petnaest dana od
njegove objave.

IV. PRIKAZ PODATAKA NA PLAKATU ILI ZASLONU

Članak 8.

(1) Prodavač osobnih automobila dužan je, za svaku marku automobila, na plakatu
ili zaslonu prikazati podatke o službenoj potrošnji goriva i službenoj
specifičnoj emisiji CO2 svih tipova, varijanti i izvedbi novih osobnih automobila
koji su izloženi, ponuđeni na prodaju ili za davanje u leasing na tom ili preko
tog prodajnog mjesta.
(2) Plakat ili zaslon iz stavka 1. ovoga članka sadrži sljedeće:
1. popis modela novih osobnih automobila poredanih prema rastućoj količini
službene specifične emisije CO2 u odvojenim skupinama, ovisno o vrsti motornog
goriva koje koriste (motorni benzin, dizelsko gorivo, biogoriva, ukapljeni
naftni plin, prirodni plin, hibridni sustavi itd.), pri čemu se model s najnižom
službenom potrošnjom goriva uvrštava na vrh popisa;
2. za svaki model novog osobnog automobila iz popisa navodi se: marka, brojčana
vrijednost službene potrošnje goriva izražena u litrama na 100 kilometara (l/100
km) ili kubičnim metrima na 100 kilometara (m3/100 km) i zaokružena s točnošću
od jednog decimalnog mjesta, te brojčana vrijednost službene specifične emisije
CO2 izražena u gramima po kilometru (g/km) i zaokružena na najbliži cijeli broj;
3. tekst koji glasi:
»Vodič o ekonomičnosti potrošnje goriva i emisiji CO2 koji sadržava podatke za
sve modele novih osobnih automobila dostupan je bez naknade na svim prodajnim
mjestima«;
»Pored učinkovitosti goriva automobila, način vožnje i drugi čimbenici
netehničke prirode utječu na potrošnju goriva i emisiju CO2 osobnog automobila.
CO2 je glavni staklenički plin odgovoran za globalno zatopljenje.«
Ukoliko se tekst prikazuje preko elektroničkog zaslona, mora biti trajno
vidljiv.
(3) Plakat ili zaslon iz stavka 1. ovoga članka mora biti vidljivo istaknut.
Minimalna veličina plakata ili zaslona je 70 x 50 cm. Podaci na plakatu ili
zaslonu moraju biti lako čitljivi. Ukoliko se podaci prikazuju preko
elektroničkog zaslona, minimalna veličina zaslona je 25 × 32 cm. Podaci se mogu
prikazati rotirajućom tehnikom.
(4) Sadržaj plakata ili zaslona ažurira se svakih šest mjeseci, a sadržaj
elektroničkog zaslona svaka tri mjeseca.
(5) Ukoliko se plakat ili zaslon potpuno i trajno zamjene elektroničkim
zaslonom, podaci na elektroničkom zaslonu prikazuju se tako da privlače
pozornost potrošača na jednak način kao podaci na plakatu ili zaslonu.
(6) Grafički prikaz plakata ili zaslona dan je u Prilogu II.

V. INFORMIRANJE POTROŠAČA I PROMIDŽBA

Članak 9.

(1) Dobavljač je dužan osigurati da sva promotivna literatura sadrži podatke o
službenoj potrošnji goriva i službenoj specifičnoj emisiji CO modela novih
osobnih automobila na koje se odnosi.
(2) Podaci iz stavka 1. ovoga članka moraju biti:
1. čitljivi i ne manje uočljivi od glavnih podataka koji se navode u promotivnoj
literaturi;
2. jednostavno razumljivi čak i pri površnom gledanju.
(3) Podaci o službenoj potrošnji goriva navode se za sve raz­ličite modele novih
osobnih automobila obuhvaćene promotivnom literaturom. Ako se navodi više od
jednog modela, tada se podaci o službenoj potrošnji goriva daju za sve navedene
modele ili se određuje raspon od najlošije do najpovoljnije potrošnje goriva.
(4) Ukoliko promotivna literatura upućuje samo na marku, a ne i na pojedini
model novog osobnog automobila, tada nije potrebno davati informaciju o
službenoj potrošnji goriva.
(5) Dobavljač je dužan osigurati da se i u drugim promotivnim tiskovinama, a
koji nisu promotivna literatura navedena u stavku 1. ovoga članka, objavljuju
podaci o službenoj potrošnji goriva i službenoj specifičnoj emisiji CO2
specifičnog modela novog osobnog automobila na koji se odnosi.

Članak 10.

(1) Dobavljač je dužan središnjem državnom tijelu nadležnom za zaštitu okoliša
svake godine do 1. srpnja dostaviti izvješće o učinkovitosti informiranja
potrošača o ekonomičnosti potrošnje goriva, u vezi s prodajom novih osobnih
automobila.
(2) Iz izvješća o učinkovitosti informiranja potrošača, navedenog prethodnim
stavkom, mora biti vidljiv broj novih osobnih automobila, prodanih ili danih u
leasing, u vezi s njihovom službenom potrošnjom goriva i službenom speciifčnom
emisijom CO2.

VI. PRIJELAZNE I ZAVRŠNE ODREDBE

Članak 11.

(1) Dobavljači su dužni dostaviti podatke za izradu vodiča o ekonomičnosti
potrošnje goriva i emisije CO2 za 2008. godinu središnjem tijelu državne uprave
nadležnom za sigurnost prometa na cestama do 29. veljače 2008. godine.
(2) Središnje državno tijelo nadležno za sigurnost prometa na cestama objavit će
vodič o ekonomičnosti potrošnje goriva i emisije CO2 za 2008. godinu do 1. lipnja
2008. godine.
(3) Prodavači novih osobnih automobila su dužni oznake iz članka 3. ovoga
Pravilnika te plakate i zaslone iz članka 8. ovoga Pravilnika postaviti sukladno
odredbama ovoga Pravilnika najkasnije do 29. veljače 2008. godine.
(4) Promotivna literatura izrađena prije stupanja na snagu ovoga Pravilnika može
se koristiti do 30. lipnja 2008. godine.

Članak 12.

Prilozi I. i II. tiskani su uz ovaj Pravilnik i sastavni su dio ovoga
Pravilnika.

Članak 13.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 351-01/07-04/20
Urbroj: 531-01-07-1
Zagreb,15. studenoga 2007.

Ministrica
**Marina Matulović Dropulić, dipl. ing. arh**., v. r.

PRILOG I.

GRAFIČKI PRIKAZ OZNAKE EKONOMIČNOSTI POTROŠNJE GORIVA I EMISIJE CO2

|  |
| --- |
| Proizvođač: |
| Marka: |
| Tip, varijanta i izvedba: |
| Motorno gorivo: |
| Potrošnja goriva:        XX, X l/100 km ili XX, X m3/100 km  Gradska vožnja:  Vožnja izvan grada:  Kombinirana vožnja: |
| Emisija CO2:              XXX g/km |
| Vodič o ekonomičnosti potrošnje goriva i emisiji CO2 koji sadržava podatke za sve modele novih osobnih automobila dostupan je bez naknade na svim prodajnim mjestima.  Pored učinkovitosti goriva automobila, način vožnje i drugi čimbenici netehničke prirode utječu na potrošnju goriva i emisiju CO2osobnog automobila.  CO2 je glavni staklenički plin odgovoran za globalno zatopljenje. |

PRILOG II.

GRAFIČKI PRIKAZ PLAKATA ILI ZASLONA IZLOŽENOG NA PRODAJNOM MJESTU

|  |  |  |  |  |
| --- | --- | --- | --- | --- |
| Vrsta motornog goriva | Razred | Model | Službena potrošnja goriva (l/100 km ili m3/100 km) | Službena specifična emisija CO2  (g/km) |
| Benzinsko | 1 |  |  |  |
|  | 2 |  |  |  |
|  | ... |  |  |  |
| Dizelsko | 1 |  |  |  |
|  | 2 |  |  |  |
|  | ... |  |  |  |
| Biodizel | 1 |  |  |  |
|  | 2 |  |  |  |
|  | ... |  |  |  |
| Ukapljeni naftni plin (LPG) | 1 |  |  |  |
|  | 2 |  |  |  |
|  | ... |  |  |  |
| Komprimirani prirodni plin (CNG) | 1 |  |  |  |
|  | 2 |  |  |  |
|  | ... |  |  |  |
| Hibridni sustavi | 1 |  |  |  |
|  | 2 |  |  |  |
| ... | ... |  |  |  |

Pravilnik, NN 120/2007-3471
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)